**Moeketsi Majoro**, nado o 3 de novembro de 1961, é un economista e político sotho, actual primeiro ministro de Lesoto dende maio de 2020. 

Membro do partido Convención de Todos os Basotos (ABC), anteriormente foi senador e ministro de Planificación do Desenvolvemento de 2013 a 2015 e logo ministro de Facenda no goberno de Tom Thabane entre 2017 e 2020. Representou a circunscrición número 33 de Thetsane na Asemblea Nacional desde a súa elección en 2017.

Traxectoria
-----------

Naceu o 3 de novembro de 1961 en Tsikoane, no distrito de Leribe, daquela parte da colonia inglesa de Basutolandia. Licenciouse en Economía pola Universidade Nacional de Lesoto e obtivo un doutoramento en Economía dos Recursos Naturais e un mestrado en Economía Agrícola pola Universidade Estatal de Washington.

 Reunión de Majoro con altos funcionarios da OIEA en setembro de 2013 
Majoro foi profesor de economía na Universidade Nacional de Lesoto entre 1991 e 2000. Ingresou no ministerio de Economía como analista fiscal en 2000 e traballou neste cargo antes de ser ascendido a secretario principal en 2004. Foi subdirector executivo e logo director executivo da Constitución do Grupo África 1 do Fondo Monetario Internacional (FMI) entre 2008 e 2012.

En xaneiro de 2013, foi nomeado Ministro de Planificación do Desenvolvemento polo primeiro ministro Tom Thabane. Antes fora nomeado senador. O goberno de Thabane perdeu o poder nas eleccións xerais de 2015. Nas eleccións xerais de 2017, foi elixido deputado pola Circunscrición nº 33 de Thetsane. Thabane volveu ao cargo de primeiro ministro e nomeouno ministro de Facenda.

En 2020 Thabane viuse obrigado a dimitir ao perder o apoio dos seus socios de coalición, debido á súa suposta implicación no asasinato da súa exmuller. O 22 de marzo de 2020, Majoro foi elixido polo grupo da Convención de todos os Basotos na Asemblea Nacional como o sucesor de Thabane con 26 de 46 votos. Ademais da maioría do ABC e do Congreso Democrático, outros partidos comprometéronse a apoiar un goberno con Majoro como líder. O 12 de maio, Majoro foi anunciado como o seguinte primeiro ministro. Thabane anunciou a súa dimisión o 18 de maio. Majoro xurou o cargo como novo primeiro ministro o 20 de maio.

Vida persoal
------------

Majoro está casado e ten dous fillos.

Notas
-----

1. 1 2 3 4  "The Right Honourable Dr Moeketsi Majoro" (en inglés). Arquivado dende o orixinal o 29 de novembro de 2019. Consultado o 27 de maio de 2020.
2. ↑  "Much needs to be done before I can take over: Majoro" (en inglés). Lesotho Times. 4 de abril de 2020. Consultado o 27 de maio de 2020.
3. ↑  "Majoro ready to take over". *Lesotho Times*. 4 de abril de 2020. Consultado o 27 de maio de 2020.
4. ↑  "Lesotho Finance Minister Moeketsi Majoro nominated as new prime minister". *EWN* (en inglés). 12 de maio de 2020. Consultado o 27 de maio de 2020.
5. ↑  "Thomas Thabane resigns as Lesotho prime minister". *BBC* (en inglés). 18 de maio de 2020. Consultado o 27 de maio de 2020.
6. ↑  "New Lesotho PM to be sworn in". *eNCA News* (en inglés). 19 de maio de 2020. Arquivado dende o orixinal o 25 de maio de 2020. Consultado o 27 de maio de 2020.
7. ↑  "Moeketsi Majoro to be sworn in as Lesotho PM on Wednesday". *EWN*. 19 de maio de 2020. Consultado o 27 de maio de 2020.
8. ↑  "Lesotho's new Prime Minister Moeketsi Majoro sworn in". *SowetanLIVE* (en inglés). 20 de maio de 2020. Arquivado dende o orixinal o 27 de maio de 2020. Consultado o 27 de maio de 2020.

|  |  |
| --- | --- |
| Control de autoridades | 
* Wd: Q91621859
* WorldCat
* VIAF: 68267705
* GND: 1210603438
* LCCN: n99909077
* Munzinger: 00000032117

 |